**3. hó/5. nap**

Kedves Arany!

Nem vágom, mi van velem. Oly’ sok minden történik az életemben egyszerre. Érzem, ahogy az ~~Ara~~ aranytiszta égboltot sötét viharfelhők torzítják…

Kedves Madách!

~~Olvastam, költőtárs, olv~~  A’ magam fonalát is összebogozták a Moirák. De ne parázz rá, testvér, ennyi érzésből nagy mű születik majd. S bizton tudom, hogy nálad is ez lesz a’ kotta.

Kedves A.!

Igazad van.

Kedves A.!

Thx.

Kedves M.!

Szívesen.

**3./25.**

Kedves M.!

Napokra eltűntél, kissé aggódom érted. Ha időd engedi, a’ nyomasztó, fojtó magányból dobj egy üzit.

**4./19.**

Kedves M.!

Helyzet?

**4./22.**

Kedves A.!

Leveled jó egészségben talált, beAranyoztad a napomat. Sry a’ kései válaszért, de a’ Múzsa nem eresztett; elkapott a’ flow. Megannyi fölösleges nyersanyagból kiválogattam a’ használhatókat és új birodalmat emeltem a’ régi romjain. Teli vagyok ötletekkel egy készülő vershez; ha zokon nem veszed, át is dobnám ezeket.

Kedves M.!

Törekvéseid fellelkesítettek. Alkottam hát én is egy piszkozatot. Ím, melléklem is. Csókollak.